બનાવ બનતાં જ બધા કામદારો ભેગા થઇ ગયા. સૌને માટે અત્યંત આઘાતજનક ઘટના હતી. પ્લાન્ટનું કામકાજ ઠપ્પ થઇ ગયું. હું યુનિયનના કામે આ પ્લાન્ટની નજીકના કારખાનામાં જવા માટે નીકળતો હતો ત્યાં રેડિયો ઉપર આ માઠા સમાચાર સાંભળી મારું કામ પડતું મૂકી જનરલ મોટર્સના પ્લાન્ટમાં ગયો. આમ તો મને અંદર જવાનો કાનૂની અધિકાર ન હતો પણ કંપનીએ આબરૂનો વિચાર કરી મને પરવાનગી આપી. અકસ્માતનું સ્થળ બતાવ્યું. પ્લાન્ટ ચાલુ હોય ત્યારે શું પરિસ્થિતિ હોય એ હું તુરત જ પામી ગયો. ગુંગળામણ થાય તેવું, ખૂબ ગરમ અને અતિશય ઘોંઘાટીયું વાતાવરણ હોવાની કલ્પના સહેજે ય થઈ શકે તેમ હતી. એન્જિનના મોલ્ડ અને બીજા દાગીના બનાવવા માટે સેન્ડ મોલ્ડિંગ મશીનો અહીં હતા. જોકે અત્યારે તો ચૂપકીદી છવાયેલી હતી. કામદારો નાના જૂથમાં ટોળે વળીને બનાવની ચર્ચા કરતા દેખાતા હતા. એક ટોળામાં થતી વાતચીત મારા કાને અથડાઈ. એક બટકો બોલતો હતો, “કેવો વિચિત્ર અકસ્માત ! જો એણે થોડું ધ્યાન રાખ્યું હોત તો ! કેવી ભૂલ કરી બેઠો….!”